Marianne Jelved (RV), 2002-05-23:
Det Radikale Venstre er af den opfattelse, at det er afgørende for folkeskolen, at der er brede politiske forlig, der holder længere end en valgperiode, i modsætning til, hvis man gør folkeskolens udvikling afhængig af forhåndenværende flertal.
I Det Radikale Venstre mener vi, at det må være et demokratisk og humanistisk samfunds fornemste opgave at give hvert barn de bedste udviklingsmuligheder for alle barnets evner, både praktiske, musiske, boglige og sproglige kompetencer, og det uanset barnets sociale baggrund og evner.
Det må være fuldstændig klart, at det er skolens opgave at arbejde for, at hvert eneste barn skal blive både så dygtigt som muligt og samtidig udvikle sig personligt og alsidigt, så barnet har selvtillid og tro på, at man har glæde af at lære noget nyt på mange forskellige måder og på mange forskellige områder.
Det er også vigtigt for samfundet, at børnene lærer at virke og samvirke som borgere i et pluralistisk, demokratisk samfund og i en international verden.
Undervisning i skolens fag og arbejdet med skolens fag skal samlet set give barnet de kundskaber og færdigheder og den viden, som gør, at barnet er i stand til at lære at forstå sig selv og sin omverden og de sammenhænge, barnet indgår i.
For barnet gælder det i virkeligheden om at - kunne man godt sige med en atypisk brug af ordene i denne sammenhæng - bryde koden dels for at lære at indgå i sociale sammenhænge
og tage ansvar for sig selv og det fælles, dels for at lære at læse, skrive, regne, udvikle de kreative evner og sproglige kompetencer og meget mere, og endelig for at lære at bruge de nødvendige faglige kompetencer som bl.a. sprog og læsning til at tilegne sig mere viden, flere kundskaber og færdigheder hele livet.
Det kræver alt sammen, at undervisningen tager udgangspunkt i det enkelte barns erfaringsverden og kan udvide den erfaringsverden.
Alt det her kræver selvfølgelig, at læreren har en viden om og kompetence i at bruge forskellige metoder i læreprocessen og en bevidsthed om, hvad det er, der sker i undervisningssituationen, og herunder kan bruge undervisningsdifferentiering.
Og det er slet ikke så nemt, som det lyder.
Det kan ske på mange måder, men det skal ikke forveksles med elevdifferentiering.
En genindførelse - skjult eller åbent - af niveaudeling vil være et voldsomt tilbageskridt for folkeskolen og for børnene.
I Det Radikale Venstre mener vi, at det er vigtigt med frihed til skolerne.
Vi er af den overbevisning, at det bedste, man kan gøre for skolerne og for, at vi når de bedste resultater, i virkeligheden er at give lærerne og den enkelte skole og forældrene mulighed for at træffe beslutning om, hvordan man tilrettelægger undervisningen på det pågældende sted.
Jo større engagement, jo større ansvar, jo mere tillid vi viser, jo bedre resultater vil vi også få.
Det er også vigtigt at understrege, at faglighed i folkeskolen jo ikke bare er et spørgsmål om mere terperi eller mere boglighed.
Faglighed betyder i virkeligheden, at man er i stand til at fordybe sig og arbejde målrettet og bruge fagene - og jeg taler om alle fag, både musiske og praktiske, og det, vi traditionelt betegner som de boglige fag - gøre deres anvendelighed for barnet større og dermed også give dem en større indsigt.
Det er også utrolig vigtigt at holde ledelsen på en skole fast på, at ledelsen har ansvaret for at sikre, at skolen lever op til de centralt fastsatte mål, som Folketinget formulerer dem, og at det ikke bare kan overlades til den enkelte lærer.
Det er et skoleanliggende, og det er også et anliggende for forældrene.
Det er også vigtigt for mig at understrege, at i lærerens arbejde er det en fuldstændig naturlig ting, at ethvert barn og forældrepar ved, hvad det er, der forventes af barnet på det givne klassetrin og i det givne fag, og at man løbende evaluerer det som en del af undervisningen.
Det er den proces, som skal gøre barnet i stand til sammen med forældrene at arbejde hen imod de mål, som folkeskolen skal leve op til.
Forældrene har et mægtig stort ansvar, og det er vigtigt, at vi udvider og styrker samarbejdet mellem forældre og skole som udgangspunkt for, at vi får den bedste folkeskole.
Forældrene har medejerskab af folkeskolen.